অধ্যক্ষ মনের মতো না হওয়ায় চেয়ারম্যান হীরার কাণ্ড
টাঙ্গাইলের গোপালপুর উপজেলার হেমনগর ডিগ্রি কলেজের ভারপ্রাপ্ত অধ্যক্ষ মনের মতো না হওয়ায় অধ্যক্ষের কার্যালয়ে তালা ও শিক্ষকদের লাঞ্ছিত করার অভিযোগ উঠেছে।







এ ঘটনায় ভারপ্রাপ্ত অধ্যক্ষ মেহের মাকসুদ বাদী হয়ে হেমনগর ইউনিয়ন পরিষদের চেয়ারম্যানের বিরুদ্ধে শনিবার উপজেলা নির্বাহী কর্মকর্তা ও গোপালপুর থানার ভারপ্রাপ্ত কর্মকর্তার কাছে লিখিত অভিযোগ দিয়েছেন।




হেমনগর কলেজ সূত্র জানায়, ওই কলেজের ভারপ্রাপ্ত অধ্যক্ষ মো. নুরুল ইসলামের চাকরি শেষ হয়েছে ৩১ ডিসেম্বর। এর আগে গত ২৯ ডিসেম্বর রেজুলেশনের মাধ্যমে ওই কলেজের মার্কেটিং বিভাগের সহকারী অধ্যাপক মো. মেহের মাকসুদকে ভারপ্রাপ্ত অধ্যক্ষের দায়িত্ব দেওয়া হয়।
শনিবার (৩১ ডিসেম্বর) দুপুরে নুরুল ইসলাম সদ্য নিয়োজিত ভারপ্রাপ্ত অধ্যক্ষ মো. মেহের মাকসুদকে দায়িত্ব বুঝিয়ে দেওয়ার সময় হেমনগর ইউনিয়ন পরিষদের চেয়ারম্যান আনিছুর রহমান তালুকদার হীরা কলেজে প্রবেশ করেন।
কলেজের সদ্য বিদায়ী অধ্যক্ষ মো. নুরুল ইসলাম জানান, চেয়ারম্যান হীরা তার লোকজন নিয়ে কলেজের অধ্যক্ষের কক্ষে প্রবেশ করে তাকে ও ভারপ্রাপ্ত অধ্যক্ষ মো. মেহের মাকসুদকে লাঞ্ছিত করে শিক্ষক কর্মচারীসহ সবাইকে কলেজ থেকে বের করে দেন। পরে চেয়ারম্যান অধ্যক্ষের কার্যালয়ে তালা ঝুলিয়ে দেন।
তিনি বলেন, বিষয়টি কলেজ পরিচালনা পরিষদের সভাপতি খন্দকার মশিউর রহমান রুমেলকে অবগত করা হয়। সভাপতির পরামর্শে বিষয়টি উপজেলা নির্বাহী কর্মকর্তা ও গোপালপুর থানার ভারপ্রাপ্ত কর্মকর্তাকে অবগত করা হয়।
তিনি আরও বলেন, আমি মনে করি চেয়ারম্যান শুধু আমাদের লাঞ্ছিত করেনি, কলেজের অন্যান্য শিক্ষকদেরও লাঞ্ছিত করেছেন। আমি চেয়ারম্যানের শাস্তি দাবি করছি।
কলেজের ভারপ্রাপ্ত অধ্যক্ষ মো. মেহের মাকসুদ বলেন, ১৯৯৯ সালের ৬ মে কলেজে যোগদানের পর থেকে সুনামের সঙ্গে দায়িত্ব পালন করে যাচ্ছি। বর্তমানে আমি এই কলেজের পরিচালনা পরিষদের শিক্ষক প্রতিনিধির দায়িত্বেও আছি। এ ঘটনার পর থেকে আমি আতঙ্কে আছি। ইউএনও স্যারের পরামর্শে রোববার আমি কলেজে যাইনি। কলেজ পরিচালনা পরিষদের সদস্য ও জনপ্রতিনিধি হিসেবে আনিছুর রহমান তালুকদার হীরা চেয়ারম্যানের কাছ থেকে এমন ব্যবহার আশা করিনি। শনিবার সন্ধ্যা ৬টার দিকে পুলিশ এসে অধ্যক্ষের কার্যালয়ের তালা খুলে দিয়েছে।
গোপালপুর উপজেলা শিক্ষা কর্মকর্তা নাজনিন সুলতালা বলেন, শুনেছি চেয়ারম্যান গিয়ে কলেজের অধ্যক্ষের কক্ষে তালা ঝুলিয়েছিল। পরে আবার খুলেও দিয়েছেন। অভিযোগ পেয়েছি। তদন্তসাপেক্ষে ব্যবস্থা গ্রহণ করা হবে।
গোপালপুর থানার ভারপ্রাপ্ত কর্মকর্তা মোশারফ হোসেন জানান, কলেজে দুইপক্ষের কথা কাটাকাটির বিষয়টি তিনি জানতে পেরেছেন। লিখিত অভিযোগ পেয়েছেন। এ বিষয়ে তদন্ত করা হবে বলে তিনি জানান।
গোপালপুর উপজেলা নির্বাহী কর্মকর্তা মো. পারভেজ মল্লিক জানান, বিষয়টি নিয়ে তিনি মৌখিক অভিযোগ পেয়েছেন। দুই পক্ষ থেকে দুই রকম বক্তব্য তিনি শুনেছেন। পরে উপজেলা শিক্ষা কর্মকর্তাকে দিয়ে তদন্ত করানো হয়েছে। এখনো তদন্ত প্রতিবেদন তিনি পাননি।
এ বিষয়ে অভিযুক্ত হেমনগর ইউনিয়ন পরিষদের চেয়ারম্যান আনিছুর রহমান তালুকদার হীরা জানান, তিনি পরিচালনা পরিষদের সদস্য হওয়া সত্ত্বেও তাকে না জানিয়ে রেজুলেশন করে বিএনপিপন্থিকে ভারপ্রাপ্ত অধ্যক্ষের দায়িত্ব দেওয়া হয়েছে। বিষয়টি নিয়ে সভাপতি রুমেলকেও অবগত করা হয়েছে।
তিনি বলেন, আমাদের দাবি ছিল বিএনপিপন্থি মেহের মাকসুদকে ছাড়া অন্য যে কাউকে ভারপ্রাপ্ত অধ্যক্ষে দায়িত্ব দেওয়ার জন্য। আমি কলেজে তালা বা কাউকে লাঞ্ছিত করিনি। আমার নামে মিথ্যা অভিযোগ করা হয়েছে।
কলেজ পরিচালনা পরিষদের অধ্যক্ষ খন্দকার মশিউর রহমান রুমেল বলেন, এ বিষয়ে অভিযোগ পেয়েছি। পরিচালনা পরিষদের পরবর্তী সভায় এ বিষয়ে বিস্তারিত আলোচনা করা হবে।
তিনি আরও বলেন, বর্তমান ভারপ্রাপ্ত অধ্যক্ষ যে বিএনপিপন্থি এ বিষয়ে অফিসিয়ালি চেয়ারম্যান হীরা কিছু জানাননি। শিক্ষকদের পদমর্যাদা ও জ্যেষ্ঠতার ভিত্তিতে ভারপ্রাপ্ত অধ্যক্ষের দায়িত্ব দেওয়া হয়েছে।

টাঙ্গাইলের গোপালপুর উপজেলার হেমনগর ডিগ্রি কলেজের ভারপ্রাপ্ত অধ্যক্ষ মনের মতো না হওয়ায় অধ্যক্ষের কার্যালয়ে তালা ও শিক্ষকদের লাঞ্ছিত করার অভিযোগ উঠেছে।